Innlegg på facebook

Kort innpå om medlemsmøtet:

Vi startet med en liten gjennomgang av hvordan styret velges og hvordan saksganger skal være. Ett tidligere styrevedtak presiserer at saker til styret skal sendes på mail. Mottatte saker på mail, skal styrebehandles, og styrets svar gis til innsender / opplyses til medlemmene. Referater fra styremøtene legges i perm på hytta, slik at de som har interesse av disse kan lese dem der. Meldinger på facebook skal holdes i en positiv tone, og sosiale medier er ikke en kanal for diskusjon av styresaker eller vedtak. Av denne grunn forbeholder styret seg retten til å fjerne innlegg som er upassende uten varsel, noe som gjelder alle klubbens sider. Klubbens vedtekter ble også etterspurt, og for de som lurer, så ligger de her: [Vedtekter](http://www.horten-hundeklubb.no/index.php?page=vedtekter/HHK_lover_regler_og_vedtekter#_Toc356893260)

Videre gikk vi inn på brukshundtreningen og hva som kan / skal gjøres der fremover. Styret ønsker så definitivt å ha en aktiv brukshundgruppe, men, [hundeloven](https://lovdata.no/dokument/NL/lov/2003-07-04-74/) er svært tydelig på hvem som har fritak fra båndtvangen. Styret i HHK ønsker at klubben skal være ett godt og ryddig forbilde for hundehold, noe som igjen betyr at vi må forholde oss til loven, og det faktum, at så lenge vi trener på hobbybasis, slik at våre hunder ikke har «særlige bruksformål», og vi ikke har fått fritak fra båndtvangen, så må våre treninger være i tråd med denne. Dette er grunnen til at styret, på direkte forespørsel, har sagt at rundering må utgå i båndtvangsperioden, da det ikke kan utføres i line. Selv om brukshundansvarlig har presisert at området overtråkkes for å se etter dyr og fugler, så må vi likevel opptre som gode forbilder i denne saken, og holde våre hunder i bånd. Styret vil i mellomtiden oppfordre våre medlemmer til å trene på de andre temaene innenfor brukshundtrening, hvis fokus i denne perioden for eksempel kan legges på deltemaene brukslydighet, melding og apportering, noe som vil kunne gi store positive utslag når selve runderingen kan tas opp igjen. I tillegg har man alle muligheter for å trene både spor og blodspor i denne perioden.

Styret vil også henvise til reglementet som er hengt opp på hyttedøra. Der står det klart at dersom du trener med hunden løs, så skal den alltid være under kontroll. Dette gjelder selvsagt alle treninger i HHK regi.

Styret vil fortsette arbeidet med hvordan brukshundtreningen skal legges opp fremover. Styret bestemte, på siste styremøte, etter innkommet forslag, at vi skal jobbe for fritak fra båndtvangen. Da de fremmøtte på medlemsmøtet ytret ønske om at denne søknaden skulle skrives av en med stor kunnskap om brukshundtrening er det naturlig at brukshundansvarlig kladder søknaden og sender til resten av styret. Av den grunn er søknaden så langt ikke sendt.

Med vennlig hilsen, og med ønske om gode treninger

Lisbeth Venås, styreleder